RO Jurnalul Oficial al Uniunii Europene C 276/14

Publicarea, în conformitate cu articolul 18 alineatul (2) din Regulamentul (CE) nr. 1898/2006 al Comisiei, a documentului unic în legătură cu o denumire de origine sau o indicație geografică înregistrată în temeiul Regulamentului (CE) nr. 1107/96 al Comisiei, potrivit procedurii prevăzute la articolul 17 din Regulamentul (CEE) nr. 2081/92 al Consiliului

2013/C 276/07

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (1)

„MEL DO ALENTEJO”

NR. CE: PT-PDO-0117-0252-20.01.2011

IGP ( ) DOP ( X )

1. Denumire

„Mel do Alentejo”

2. Statul membru sau țara terță

Portugalia

3. Descrierea produsului agricol sau alimentar

3.1. Tip de produs

Clasa 1.4. Alte produse de origine animală (miere)

3.2. Descrierea produsului căruia i se aplică denumirea de la punctul 1

Miere produsă de albinele Apis mellifera (sp. Iberica) din nectarul florilor care fac parte din flora meliferă regională. Mierea cu denumire de origine protejată „Mel do Alentejo” este clasificată după cum urmează:

miere monofloră din: — lavandă (Lavandula Stoechas L.); — eucalipt (Eucalyptus spp.); — flori de portocal (Citrus spp.); — iarba șarpelui (Echium spp.);

miere polifloră.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

Nu este permisă hrănirea artificială sistematică sau pe scară largă a coloniilor de albine care produc mierea cu denumirea de origine protejată „Mel do Alentejo”.

Se poate face excepție în situații specifice de penurie de hrană sau în vederea stimulării creșterii populației de albine, când apicultorii pot hrăni albinele după cum urmează:

— cu sirop preparat din două părți de miere sau zahăr alb și o parte de apă.

Hrănirea artificială se realizează întotdeauna în absența magazinelor și trebuie să înceteze cu o săptămână înainte de adăugarea magazinelor.

3.5. Etape specifice ale producției care trebuie să se desfășoare în aria geografică delimitată

Exploatațiile apicole producătoare de miere cu denumirea de origine protejată „Mel do Alentejo” trebuie să se afle în aria geografică delimitată. Producătorii vizați se angajează în scris să nu declare decât mierea provenind din stupinele înregistrate, situate în zona geografică delimitată.

3.6. Norme specifice privind felierea, răzuirea, ambalarea etc.

Mierea „Mel do Alentejo” este ambalată în recipiente de sticlă, incolore și transparente, de până la 1 000 de grame. Mierea destinată consumului direct în industria hotelieră, restaurante și firme de catering poate fi ambalată în porții individuale; ambalajul trebuie să fie realizat din materiale autorizate pentru produsele alimentare și să fie închis ermetic.

3.7. Norme specifice privind etichetarea

Pe etichetă trebuie să apară logoul specific mierii cu denumire de origine protejată „Mel do Alentejo” și marca de certificare a organismului de inspecție și de certificare.

4. Delimitarea concisă a ariei geografice

Mierea cu denumire de origine protejată „Mel do Alentejo” este produsă în interiorul granițelor administrative ale următoarelor comune: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Legătura cu aria geografică

5.1. Specificitatea ariei geografice

Clima, solul și vegetația sunt tipic mediteraneene, aici predominând speciile de plante caracteristice zonei mediteraneene, care sunt importante atât pentru calitatea, cât și pentru cantitatea mierii produse.

Flora tipică ariei geografice delimitate se compune din lavandă, Cistus ladanifer, Cistus salviifolius, Arbutus unedo, Lonicera dioica, Carlina racemosa, Dittrichia viscosa, Senecio jacobaea, iarba-șarpelui și din toată flora tipic mediteraneeană care se dezvoltă în crângurile de stejari de plută (Quercus suber) și de stejari de piatră (Quercus ilex).

Monoculturile de floarea-soarelui, de eucalipt și de portocali sunt, de asemenea, o sursă importantă de nectar.

În această zonă, în care natura este intactă și flora meliferă este abundentă, mierea care se obține din nectarul florilor are o aromă excepțională și un gust plăcut; culoarea mierii este deschisă și variază de la galben-transparent până la culoarea chihlimbarului.

Culoarea este o caracteristică tipică a mierii „Mel do Alentejo” și este apreciată de consumatori, deoarece mierea deschisă la culoare este mai căutată atât în Portugalia, cât și în străinătate.

Timp de secole, micile exploatații apicole au reprezentat o caracteristică a regiunii Alentejo; acestea constituie o tradiție adânc înrădăcinată în rândul populației locale.

5.2. Specificitatea produsului

Proprietățile fizice, chimice, proprietățile polenului și caracteristicile organoleptice ale mierii cu denumire de origine protejată „Mel do Alentejo” sunt descrise în cele ce urmează:

(a) caracteristici fizico-chimice: aciditate liberă: mai mică de 35 meq/kg; conductivitatea electrică: mai mică de 6,0 × 10–4 S/cm; culoare: toate nuanțele de la galben-deschis la culoarea chihlimbarului; hidroximetilfurfural (HMF): nu mai mult de 10 mg/kg; umiditate: mai mică de 18,5 %; conținut de cenușă: mai mic de 0,6 %;

(b) caracteristicile polenului: Miere monofloră Procentaj minim de polen de lavandă 13 %, de flori de portocal 15 %, de eucalipt și iarba-șarpelui 40 %. Miere polifloră Minimum 5 % polen provenind de la cel puțin una dintre speciile următoare: lavandă, iarba-șarpelui, eucalipt, cimbru, rozmarin, flori de portocal sau ciulin.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Clima specifică, solul și vegetația din aria geografică definită, mai ales flora care se dezvoltă în crângurile de stejari de plută (Quercus suber) și de stejari de piatră (Quercus ilex) și culturile de floarea-soarelui, eucalipt și portocali, permit obținerea nectarului care îi oferă mierii „Mel do Alentejo” caracteristici distinctive, descrise la punctul 5.2.

Trimitere la publicarea caietului de sarcini

http://www.gpp.pt/Valor/DOP_IGP_ETG.html

(1) JO L 93, 31.3.2006, p. 12. Înlocuit de Regulamentul (UE) nr. 1151/2012.